[pic] | KOMISIJA EVROPSKIH SKUPNOSTI |

Bruselj, 25.5.2009

COM(2009) 241 konč.

Predlog

ODLOČBA SVETA

o nevključitvi bifentrina v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov

(PREDLOžILA KOMISIJA)

OBRAZLOŽITVENI MEMORANDUM

Priloženi osnutek predloga odločbe Sveta zadeva nevključitev bifentrina kot aktivne snovi na pozitivni seznam (Priloga I) Direktive Sveta 91/414/EGS in preklic registracije fitofarmacevtskih sredstev, ki vsebujejo navedeno snov. Predlog za nevključitev temelji na številnih pomislekih, ki so se pojavili med ocenjevanjem te aktivne snovi.

Z Direktivo Sveta 91/414/EGS je bil vzpostavljen usklajen okvir za registracijo in dajanje fitofarmacevtskih sredstev v promet. Aktivne snovi, ki se uporabljajo kot fitofarmacevtska sredstva, se ocenijo in registrirajo na ravni Skupnosti in so navedene v Prilogi I k Direktivi. Posamezna fitofarmacevtska sredstva, ki vsebujejo aktivne snovi, ocenijo in registrirajo države članice na podlagi usklajenih predpisov.

Podatke, ki jih je predložil industrijski sektor, je najprej ocenila država poročevalka, v tem primeru Francija, ki je predložila osnutek poročila o oceni. Evropska agencija za varnost hrane je organizirala strokovni pregled začetne ocene in 30. septembra 2008 poslala Komisiji sklep o oceni tveganja za bifentrin.

Med ocenjevanjem te aktivne snovi so se pojavili številni pomisleki. Na podlagi podatkov, ki jih je prijavitelj predložil v predpisanih rokih, zlasti ni bilo mogoče oceniti morebitnega onesnaženja podtalnice zaradi pomembnega proizvoda pri razgradnji v prsti (kislina TFP). Poleg tega so bili zaradi omejene količine razpoložljivih podatkov o ostankih in pomanjkanja preiskav o vzorcu metabolizma dveh izomerov, ki sestavljata bifentrin, izraženi pomisleki glede morebitne podcenjenosti tveganja za potrošnike. V zvezi z ekotoksikologijo tveganje za vodne vretenčarje ni izkazalo sprejemljivih uporab, še vedno pa obstaja negotovost glede učinkov bioakumulacije aktivne snovi v ribah. Poleg tega je bilo ugotovljeno visoko tveganje za sesalce (dolgotrajno tveganje in sekundarna zastrupitev), deževnike (dolgotrajno tveganje) in neciljne členonožce (naselitev), tveganje za neciljne rastline in neciljne talne makroorganizme pa ni bilo zadostno obravnavano.

Osnutek odločbe za nevključitev je bil 12. marca 2009 predložen Stalnemu odboru za prehranjevalno verigo in zdravje živali, na katerem:

- je 15 držav članic (164 glasov) glasovalo za sprejetje osnutka,

- je 9 držav članic (132 glasov) glasovalo proti sprejetju osnutka,

- so se 3 države članice (49 glasov) vzdržale glasovanja.

Odbor ni izdal mnenja. V skladu s členom 19 Direktive 91/414/EGS in členom 5 Sklepa Sveta 1999/468/EGS mora zato Komisija Svetu predložiti predlog ukrepov, ki naj se sprejmejo, Svet pa mora v treh mesecih sprejeti odločitev s kvalificirano večino.

Za osnutek odločbe se ne uporablja pravica Evropskega parlamenta do podrobnega pregleda (člen 8 Sklepa Sveta 1999/468/ES).

Predlog

ODLOČBA SVETA

o nevključitvi bifentrina v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov

(Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet[1] in zlasti četrtega pododstavka člena 8(2) Direktive,

ob upoštevanju naslednjega:

(1) Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.

(2) Uredbi Komisije (ES) št. 451/2000[2] in (ES) št. 1490/2002[3] določata podrobna pravila za izvajanje tretje faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje bifentrin.

(3) Vplivi bifentrina na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 1490/2002 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 10(1) Uredbe (ES) št. 1490/2002 predložiti ustrezna poročila o oceni in priporočila. Država članica poročevalka za bifentrin je bila Francija, vse ustrezne informacije pa so bile predložene 15. decembra 2005.

(4) Poročilo o oceni so v okviru delovne skupine za ocenjevanje pregledali strokovnjaki držav članic in EFSA ter ga 30. septembra 2008 predložili Komisiji v obliki sklepa EFSA o strokovnem pregledu ocene tveganja pesticidov z aktivno snovjo bifentrin[4]. To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 12. marca 2009 v obliki poročila Komisije o pregledu glede bifentrina.

(5) Med ocenjevanjem te aktivne snovi so se pojavili številni pomisleki. Na podlagi podatkov, ki jih je prijavitelj predložil v zakonskih rokih, zlasti ni bilo mogoče oceniti morebitnega onesnaženja podtalnice zaradi pomembnega proizvoda pri razgradnji v prsti (kislina TFP). Poleg tega so bili zaradi omejene količine razpoložljivih podatkov o ostankih in pomanjkanja preiskav o vzorcu metabolizma dveh izomerov, ki sestavljata bifentrin, izraženi pomisleki glede morebitne podcenjenosti tveganja za potrošnike. V zvezi z ekotoksikologijo tveganje za vodne vretenčarje ni prikazalo sprejemljivih uporab, še vedno pa obstaja negotovost glede učinkov bioakumulacije aktivne snovi v ribah. Poleg tega je bilo ugotovljeno visoko tveganje za sesalce (dolgotrajno tveganje in sekundarna zastrupitev), deževnike (dolgotrajno tveganje) in neciljne členonožce (naselitev), tveganje za neciljne rastline in neciljne talne makroorganizme pa ni bilo zadostno obravnavano. Zato na podlagi informacij, predloženih v predpisanih rokih, ni bilo mogoče ugotoviti, da bifentrin izpolnjuje pogoje za vključitev v Prilogo I k Direktivi 91/414/EGS.

(6) Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno preučene. Toda kljub argumentom, ki jih je prijavitelj predložil, se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo bifentrin, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.

(7) Bifentrin se zato ne sme vključiti v Prilogo I k Direktivi 91/414/EGS.

(8) Sprejeti je treba ukrepe za zagotovitev, da se registracije fitofarmacevtskih sredstev, ki vsebujejo bifentrin, prekličejo v predpisanem roku in se ne podaljšajo ali izdajo nove registracije takih sredstev.

(9) Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo bifentrin, ga je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni, kar zagotavlja, da so fitofarmacevtska sredstva, ki vsebujejo bifentrin, na voljo kmetom 18 mesecev od sprejetja navedene odločbe.

(10) Ta odločba ne vpliva na predložitev zahtevka za bifentrin v skladu z določbami člena 6(2) Direktive 91/414/EGS, katere podrobna izvedbena pravila so določena v Uredbi Komisije (ES) št. 33/2008[5], zaradi morebitne vključitve v Prilogo I k navedeni direktivi.

(11) Stalni odbor za prehranjevalno verigo in zdravje živali ni izdal mnenja v roku, ki ga je določil njegov predsednik –

SPREJEL NASLEDNJO ODLOČBO:

Člen 1

Bifentrin se ne vključi kot aktivna snov v Prilogo I k Direktivi 91/414/EGS.

Člen 2

Države članice zagotovijo, da:

(a) se registracije fitofarmacevtskih sredstev, ki vsebujejo bifentrin, prekličejo do [… VSTAVITI DATUM 6 MESECEV PO DATUMU SPREJETJA TE ODLOČBE] ;

(b) se od datuma objave te odločbe nobene registracije fitofarmacevtskih sredstev, ki vsebujejo bifentrin, ne odobrijo ali podaljšajo.

Člen 3

Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do [… VSTAVITI DATUM 18 MESECEV PO SPREJETJU ODLOČBE] .

Člen 4

Ta odločba je naslovljena na države članice.

V Bruslju,

Za Svet

Predsednik

[1] UL L 230, 19.8.1991, str. 1.

[2] UL L 55, 29.2.2000, str. 25.

[3] UL L 224, 21.8.2002, str. 23.

[4] Znanstveno poročilo EFSA (2008) 186, Sklep o strokovnem pregledu ocene tveganja pesticidov z aktivno snovjo bifentrin (dokončano: 30. septembra 2008).

[5] UL L 15, 18.1.2008, str. 5–12.